open-index/open-wikipedia-markdown huggingface dataset:
Stokastinen terrorismi

**Stokastinen terrorismi** tarkoittaa väkivallantekoja, joihin syyllistyvät satunnaiset ääriaatteiden kannattajat tai kannattajaryhmät poliittisten kansankiihottajien yllytyksen seurauksena.  Mitään tiettyä väkivallantekoa ei ole mahdollista ennustaa, mutta sellaisten tekojen todennäköisyys kasvaa julkisuuden henkilöiden lietsottua kuulijoita niihin puheillaan. 

Termi ei ole lainopillinen, vaan sitä käyttävät tutkijat. Sana *[[Stokastinen prosessi|stokastinen]]* on peräisin kreikan kielestä ja tarkoittaa satunnaista; sen vastakohta olisi deterministinen tai määritelty. Sana ''terrorismi'' viittaa siviiliväestöön kohdistettuun väkivaltaan, jonka vaikuttimena ovat ideologiset tai poliittiset syyt. Sanayhdistelmää "stokastinen terrorismi" pidetään matemaatikko Gordon Woon keksintönä. Woo etsi terroriteoille syytä median uutisoinnista. Myöhemmin bloggaaja "G2geek" kuvaili median välittämää yllytystä, joka johtaa väkivaltaan. G2geekin mukaan stokastinen terroristi ei ole se, joka tekee väkivaltaa, vaan se, joka yllyttää toisia väkivaltaan. 

Tyypillisesti stokastisen terrorismin prosessi käynnistyy, kun jokin julkinen taho – henkilö tai järjestö – suuntaa vihamielistä puhetta kohteeksi valitsemaansa ryhmään tai yksilöön. Puhuja kenties pyrkii saamaan aikaan vaikutelman, että jokin suuri uhka kohtaa puhujan edustamaa sisäpiiriä. Puhuja saattaa julistaa kohteen olevan uhka, tai hän saattaa vitsailla väkivaltaisista ratkaisuista – mutta hän ei koskaan suoraan vaadi tai ohjaa kuulijoita tekemään terrori-iskua. Hän halventaa ja muuttaa kohdettaan asteittain epäinhimillisemmäksi kuulijoiden mielissä. Hänen sanomansa leviää ja vahvistuu sosiaalisen median ja massamedian kautta.   

Kuulija reagoi sanomaan vihalla, inholla ja pelolla, mihin puhuja kenties pyrkiikin. Kun kuulijan mitta täyttyy, hän hyökkää maalitettuun kohteeseen puhujan siitä tietämättä. 

Jälkeenpäin puhuja tuomitsee väkivallan yleisluontoisesti; vakuuttaa puolustavansa lakia ja järjestystä; tai kiistää, että kukaan olisi koskaan voinut ennustaa iskua, ja näin hän suojaa itsensä syytöksiltä. Puhuja saattaa todellisuudessa olla tietämätön puheensa seurauksista tai hän saattaa olla niistä hyvin tietoinen ja suorastaan toivoa väkivallantekoja tapahtuviksi, mutta usein näitä vaikuttimia on mahdotonta selvittää tarkalleen. 

Kernbergin teorian mukaan taantunut yhteisö nostaa esiin narsistisen johtajan, joka puheellaan jakaa yhteisön sisäpiiriin ja ulkopuolisiin. Ulkopuoliset muodostavat yhteisön olemassaololle välittömän uhan, ja sen vuoksi yhteisön on puolustauduttava väkivaltaa käyttäen, mikä johtaa terroritekoihin ulkopuolisiksi nimettyjä kohtaan. 

## Lähteet
Peter Theodor Holst

**Peter Theodor Holst** (7. joulukuuta 1843 Trondheim – 9. tammikuuta 1908 Gjøvik) oli norjalainen upseeri ja Venstren poliitikko. Hän istui suurkäräjillä vuosina 1886–1891 ja toimi Norjan puolustusministernä 1891–1893 sekä 1898–1900. Sotilasarvoltaan hän oli kenraalimajuri.
## Lähteet

## Aiheesta muualla
Etel Röhr

**Etel Röhr** (s. 1992 Raasepori) on suomalainen tanssija.

## Ura

Röhr valmistui tanssijaksi Tampereen Konservatoriosta vuonna 2014, ja hän on erikoistunut erityisesti jazz-, show-, ja nykytanssiin. Sitemmin Etel on tanssijan uran ohella suorittanut myös graafisen suunnittelun opintoja.

Röhr on tanssinut muun muassa Suomen kansallisoopperassa, Bregenzer Festspielen Carmen -oopperassa Itävallassa, Turun kaupunginteatterin musikaalissa Amelié, Lumikuningatar-jääbaletissa sekä *[[Olavi Virta (elokuva)|Olavi Virta]]* -elokuvassa ja *Noste*-lyhytelokuvassa. Hän on ollut mukana myös useissa uomalaisissa televisio-ohjelmissa, kuten *[[Putous]]*, Emma-gaala, *[[Masked Singer Suomi]]*, *[[Tähdet, tähdet (televisiosarja)|Tähdet, tähdet]]* ja Uuden Musiikin Kilpailu. 

Etel Röhr on ensimmäinen suomalaistanssija, joka on tanssinut kahdesti Eurovision laulukilpailussa: vuonna 2019 Daruden ja Sebastian Rejmanin kanssa ”Look Away” -kappaleen esityksessä ja vuonna 2023 Käärijän ”Cha cha cha” -esityksessä. Vuonna 2024 Röhr esiintyi vielä uudelleen Malmön Euroviisujen väliaikanumerossa yhdessä Käärijän ja alkuperäisen tanssijakokoonpanon kanssa.

## Yksityiselämä
Etel on elokuvaohjaaja-tuottaja Marko Röhrin tytär. Lapsinäyttelijä Linnea Röhr on Etelin pikkusisko. Etel oli vuosia parisuhteessa ja kihloissa vuodesta 2018 muusikko Samu Haberin kanssa. Suhde päättyi vuonna 2023.

## Lähteet

* https://svenska.yle.fi/a/7-10033948
* https://www.is.fi/euroviisut/art-2000006105503.html
* https://youtu.be/l6rS8Dv5g-8 Eurovision 2023
* https://youtu.be/VSPhIwOJfRs Eurovision 2019
* https://youtu.be/2hir2iXJVvo
* https://youtu.be/twq8O5OGCms Krista Siegfrids - 6 on parempi kuin 1 (UMK20-finaalin avausnumero) // UMK20 - YouTube
* https://youtu.be/Qo_pxRVzUTw
* https://youtu.be/46y77tr0ErU
* https://youtu.be/FB4Sq3pOh_M
* Noste – Filmdetails – Nordische Filmtage Lübeck (nordische-filmtage.de)
Biniyam

**Biniyam Schelling** (s. Kokkola) on suomalainen laulaja, lauluntekijä ja tuottaja. Schellingin äiti on Etiopiasta ja isä Saksasta.

## Filmografia

## Lähteet
Martti Alaja

**Martti Alaja** (15. helmikuuta 1925 Vähäkyrö – 20. kesäkuuta 2007 Helsinki) oli suomalainen pappi ja urheiluvaikuttaja. Hänellä on ollut merkittävä rooli kisapappitoiminnan synnyssä Suomessa.

Alaja vihittiin papiksi Tampereella vuonna 1948. Hän siirtyi vuonna 1953 pastoriksi Johanneksen seurakuntaan Helsinkiin. Pappisviran ohella hän työskenteli opettajana vuosina 1961–1974. Alaja valittiin Toijalan kirkkoherraksi vuonna 1977 ja Helsingin Agricolan kirkkoherraksi 1980, josta hän jäi eläkkeelle vuonna 1986.

Alaja oli nuoruudessa SM-tason urheilija jalkapallossa, käsipallossa ja jääpallossa. Urheilu-uran jälkeen hän vaikutti muun muassa Suomen käsipalloliitossa ja HJK:n hallituksessa. Alaja vaikutti suomalaisen kisapappeuden syntyyn. Hän matkusti omakustanteisesti Innsbruckin talviolympialaisiin 1964 Suomen kisajoukkueen mukana ja toimi heidän pappinaan. Hän oli mukana myös Grenoblen talviolympialaisissa 1968.

Alajan veli Osmo Alaja oli Mikkelin hiippakunnan piispa. Martin lapsista Risto oli myös pappi ja Erkki ja Pertti olivat urheilijoita ja pitkän linjan urheiluvaikuttajia.

## Lähteet
Károly Khuen-Héderváry

**Károly Khuen-Héderváry** (1849–1918) oli unkarilainen kreivi ja valtiomies.

Khuen-Héderváry toimi vuosina 1883–1903 Kroatian, Slavonian ja Dalmatian baanina eli käskynhaltijana. Häntä oli kehotettu sekä 1892 että 1895 muodostamaan hallitus Unkariin, mutta hän ei kummallakaan kerralla onnistunut tehtävässään. Kesäkuussa 1903 hänet nimitettiin Unkarin ministeripresidentiksi Kálmán Széllin jälkeen, mutta hän luopui tehtävästä jo saman vuoden marraskuussa. Maaliskuussa 1904 hän tuli ministeriksi hoviin seuraajansa István Tiszan ministeristöön ja erosi tämän kanssa helmikuussa 1905. Kun Wekerlen ministeristö 1909 oli joutunut hajaannustilaan, muodosti Khuen-Héderváry uuden ministeristön tammikuussa 1910 ja sai hallitsijalta suostumuksen parlamentin hajottamiseen. Kesäkuussa pidetyissä vaaleissa Khuen-Héderváry sai suuren enemmistön.

Myöhemmin hän oli pääministerinä vielä toisen kauden.

## Lähteet
Ohdakkeen ritarikunta

**Ohdakkeen ritarikunta** () on alkujaan skotlantilainen ja nykyisin brittiläinen ritarikunta. Sen perusti Skotlannin kuningas Jaakko VII vuonna 1687. Ritarikunnan uskotaan kuitenkin olevan paljon vanhempi ja ehkä korvanneen jokin aiempi ritarikunta. Joidenkin arvioiden mukaan ritarikunta olisi perustettu jo 900-luvulla Skotlannin suojeluspyhimyksen Pyhän Andreaksen kunniaksi.

Alkujaan ritarikuntaan sai suurmestarin (eli Skotlannin hallitsijan) lisäksi kuulua vain 8 ritaria. Tätä on sittemmin kasvatettu nykyiseen 16. Nykyään ritarikunta on Yhdistyneen kuningaskunnan hallitsijan myöntämä tunnustus luottamustehtävissä toimimisesta tai ovat panostaneet kansakunnan elämän laatuun poikkeuksella tavalla. Ritarikunta on brittiläisten ritarikuntien keskenäisessä järjestyksessä toinen sukkanauharitarikunnan jälkeen. 

Ainoa ulkomaalainen, jolle ritarikunnan jäsenyys on myönnetty, on Norjan kuningas Olavi V.

Ritarikunnassa on vain yksi luokka:

*  ritarikunnan nauha

## Lähteet
Hamilton Heights

**Hamilton Heights** on New York Cityn kaupunginosa Manhattanilla, Yhdysvalloissa. Vuonna 2021 alueella asui 44937 ihmistä.

Alue, joka alunperin oli viljelysmaata, kehittyi 1800-luvun lopussa, ja se nimettiin yhden perustajan, Alexander Hamiltonin mukaan. Alue suunniteltiin alun perin varakkaille valkoihoisille ihmisille, mutta muuttoliike 1920-luvulla muutti suunnitelmia.

## Lähteet
Østensjø

**Østenjø** on Oslon kaupunginosa. Sen pinta-ala on 12,2 neliökilometriä ja asukasluku 50&nbsp;894 vuonna 2021. Østensjø koostuu pääasiassa lähiöistä, joita ovat muun muassa Bøler, Manglerud ja Oppsal.


Strøk-Østensjø.png|Østensjønin kaupunginosan lähiöt.

## Lähteet

## Aiheesta muualla
Raksilan paloasema

**Raksilan paloasema** on vuonna 2023 valmistunut Pohjois-Pohjanmaan pelastuslaitoksen uusi paloasema Oulussa. Vuonna 1982 valmistunut paloasema purettiin ja tilalle rakennettin entistä pienempi paloasema. Paloaseman välittömässä läheisyydessä sijaitsevat Raksilan marketit, Ouluhalli, Oulun jäähalli sekä tuleva Oulun vesiliikuntakeskus.

## Lähteet
Dede Gardner

**Dede Gardner** (oik. Dorcas Wright Gardner; s. 1967 Chicago) on yhdysvaltalainen elokuvatuottaja. Hän on voittanut parhaan elokuvan Oscar-palkinnon tuottamistaan elokuvista *[[12 Years a Slave]]* (2013) ja *[[Moonlight (vuoden 2016 elokuva)|Moonlight]]* (2016). Hän toimii puheenjohtajana yhdysvaltalaisessa tuotantoyhtiössä nimeltä Plan B Entertainment.

## Koulutus

Gardner opiskeli kirjallisuustiedettä ja englannin kieltä Columbian yliopistossa ja valmistui vuonna 1990.

## Filmografia

## Lähteet

## Aiheesta muualla

* 
*
Kelley–Seegmillerin oireyhtymä

**Kelley–Seegmillerin oireyhtymä** on synnynnäinen aineenvaihduntasairaus, joka johtuu hypoksantiini-guaniinifosforibosyylitransferaasin osittaisesta puutoksesta. Puutoksen taustalla on X-kromosomin HPRT1-geenin mutaatio. Sairastuneen elimistö tuottaa liikaa virtsahappoa. X-kromosomaalisen periytymistavan takia Kelley–Seegmillerin oireyhtymä esiintyy lähinnä miehillä; naiset ovat yleensä sen aiheuttavan geenivirheen oireettomia kantajia.

Jos Kelley–Seegmillerin oireyhtymä aiheuttaa oireita jo vaippaikäisellä, ensimmäinen oire voi olla oranssien virtsahappokiteiden ilmaantuminen vaippaan. Joskus sairaus puhkeaa vasta aikuisiällä. Oireisiin kuuluvat virtsakivitauti, virtsatieinfektiot, munuaistukos ja virtsahapon aiheuttama munuaissairaus. Kihti voi ilmetä murrosiän jälkeen aiheuttamalla akuutin niveltulehduksen. Kelley–Seegmillerin oireyhtymään ei liity vakavammalle Lesch–Nyhanin oireyhtymälle ominaisia vaikeita neurologisia oireita eikä käytöshäiriöitä. Lesch–Nyhanin oireyhtymässä hypoksantiini-guaniinifosforibosyylitransferaasin aktiivisuutta on jäljellä alle 1,5 %, Kelley–Seegmillerin oireyhtymässä vähintään 8 %. Kelley–Seegmillerin oireyhtymässä saattaa joskus ilmetä vähäisiä neurologisia ongelmia esimerkiksi tarkkaavaisuuden vaikeuksina.

Kelley–Seegmillerin oireyhtymän erotusdiagnooseja ovat Lesch–Nyhanin oireyhtymän lisäksi glukoosi-6-fosfaattidehydrogenaasin puutos ja fosforibosyylipyrofosfaattisyntetaasin yliaktiivisuus. Kelley–Seegmillerin oireyhtymän alidiagnosointia pidetään todennäköisenä eikä sen esiintyvyydestä ole tarkkaa tietoa. Munuaisten toiminta saadaan hoidolla vakautettua. Runsas nesteytys, allopurinoli sekä virtsan happamuuden alentaminen natriumbikarbonaatilla tai sitraatilla ovat avuksi virtsahappojen liikatuotannon, virtsa- ja munuaiskivien sekä kihdin aiheuttaman niveltulehduksen hoidossa. Elinajanodotteen katsotaankin olevan normaali. Kelley–Seegmillerin oireyhtymän kuvasivat ensimmäisinä vuonna 1967 William N. Kelley ja Jay E. Seegmiller.

## Lähteet
Luciana Paluzzi

**Luciana Paluzzi** (s. 10. kesäkuuta 1937 Rooma) on italialainen näyttelijä. Hänet tunnetaan parhaiten roolistaan "Bond-tyttönä" elokuvassa *[[Pallosalama (elokuva)|Pallosalama]]* (1965).

## Filmografia

### Elokuvat

### Televisiosarjat

## Lähteet

## Aiheesta muualla

* 
*
Lesch–Nyhanin oireyhtymä

**Lesch–Nyhanin oireyhtymä** on aineenvaihduntasairaus, joka johtuu hypoksantiini-guaniinifosforibosyylitransferaasin (HGPRT) täydellisestä tai lähes täydellisestä puutoksesta. Entsyymipuutos on seuraus X-kromosomin HGPRT-entsyymiä tuottavan HPRT-geenin mutaatiosta. Lesch–Nyhanin oireyhtymässä entsyymiaktiivisuutta on jäljellä enintään 1,5 % normaalista. Jos entsyymiaktiivisuutta on jäljellä vähintään 8 %, on kyse Kelley–Seegmillerin oireyhtymästä. Koska Lesch–Nyhanin oireyhtymän periytymistapa on X-kromosomaalinen, naiset ovat yleensä oireettomia taudin aiheuttavan mutaation kantajia. Harvinaisissa tapauksissa sairaus on ilmennyt myös naisilla, mikäli mutaatio on ollut heidän molemmissa X-kromosomeissaan.

Lesch–Nyhanin oireyhtymästä kärsivä vauva on terveen oloinen, mutta varhaisimmat oireet puhkeavat tyypillisesti 3–6 kuukauden iässä. Ensimmäinen oire voi olla motorinen kehitysviive tai virtsahapon liikatuotannosta johtuen oranssinväristen kiteiden ilmaantuminen vaippaan. Lesch–Nyhanin oireyhtymässä virtsahappoa kertyy elimistöön, jolloin voi seurata virtsatietukos, niveltulehdus, kihti sekä munuais- ja virtsarakkokiviä. Usein oireyhtymään liittyy vaikea megaloblastinen anemia, joka on B12-vitamiinin ja foolihapon puutteen seuraus. Foolihappolisästä ei ole oireyhtymästä kärsiville apua. Virtsahappopitoisuutta voidaan alentaa esimerkiksi allopurinolilla ja puriinin välttämisellä ruoassa. Kuitenkin virtsahapon liikatuotannon aiheuttama munuaisten vajaatoiminta johtaa usein kuolemaan. Elinajanodote jää yleensä ensimmäiselle tai toiselle kymmenykselle, mutta hyvän hoitotasapainon avulla jotkut potilaat ovat eläneet 40-vuotiaiksi.

Lesch–Nyhanin oireyhtymästä kärsivät eivät useimmiten opi kävelemään vaan tarvitsevat tukea istumisessakin. Lisäksi motoriikan ongelmiin kuuluvat huono pään kannattelukyky, hypotonia, atetoosi ja lapsen varttuessa spastisuus. Lesch–Nyhanin oireyhtymä aiheuttaa kehitysvamman, joka on vaikeusasteeltaan lievä tai keskivaikea. Oireyhtymälle tyypillistä on myös itseä vahingoittava käyttäytyminen, joka voi alkaa 2–4-vuotiaana. Tämä voi ilmetä esimerkiksi huulen, käsien ja sormien puremisena. Lisäksi aggressiivista käytöstä esiintyy muita kohtaan. Stressi voi pahentaa käytöshäiriöitä.

Lesch–Nyhanin oireyhtymän esiintyvyydeksi vastasyntyneillä on arvioitu 1/235&nbsp;000–380&nbsp;000. Diagnoosiin viittaavat psykomotorinen kehitysviive, veren ja virtsan kohonnut virtsahappopitoisuus sekä HGPRT-entsyymiaktiivisuuden puuttuminen. Entsyymipuutos voidaan todeta valkosoluista, punasoluista tai fibroblasteista. Geenimutaation todentamisen kautta saadaan varmuus diagnoosista. Hoito on oireenmukainen. Neurologisia ongelmia ei voida hoitaa virtsahappopitoisuutta alentavalla lääkityksellä. Käyttäytymisterapian mahdollisen varhainen aloittaminen on tärkeää, minkä lisäksi käytöshäiriöitä voidaan pyrkiä hallitsemaan lääkkein. Lisäksi potilasta ja hänen läheisiään voi olla tarpeen suojata itseä vahingoittavilta ja aggressiivisilta käytösmalleilta. Lesch–Nyhanin oireyhtymän kuvasivat ensimmäisinä vuonna 1964 pediatri William Nyhan ja hänen opiskelijansa Michael Lesch.

## Lähteet
Ross Smith

**Ross Smith** (s. 12. tammikuuta 1989 Dover) on englantilainen dartsinpelaaja, joka pelaa PDC-liiton alaisuudessa. Smith on voittanut euroopanmestaruuden vuonna 2022.

## Ura
Smith on esiintynyt säännöllisesti PDC:n major-turnauksissa vuodesta 2018 alkaen. Ensimmäisen ja toistaiseksi ainoan major-turnausvoiton Smith saavutti vuoden 2022 EM-kisoissa, jonka loppuottelussa hän voitti englantilaisen Michael Smithin. Tämä on myös ainoa kerta kun Smith on päässyt major-turnauksissa puolivälieriä pidemmälle. Voittonsa myötä Smith nousi ensimmäistä kertaa urallaan maailmanrankingin 20 parhaan joukkoon.

## Lähteet
Cocaine Bear

**Cocaine Bear** on yhdysvaltalainen kauhukomediaelokuva, joka sai ensi-iltansa Yhdysvalloissa 24. helmikuuta 2023. Elokuvan on ohjannut Elizabeth Banks ja käsikirjoittanut Jimmy Warden.Elokuvan pääosissa esiintyvät Keri Russell, O’Shea Jackson Jr., Christian Convery, Alden Ehrenreich, Brooklynn Prince, Isiah Whitlock Jr., Margo Martindale, Jesse Tyler Ferguson ja Ray Liotta. Elokuva on kuvattu vuosina 2019–2021. Elokuva jäi Ray Liottan viimeiseksi.

## Juoni
Sekalainen joukko poliiseja, rikollisia, turisteja ja teinejä kohtaa metsässä, jossa riehuu sekopäinen, ison määrän kokaiinia nauttinut mustakarhu.

## Näyttelijät

## Lähteet
Tenstan kirkko

**Tenstan kirkko** (ruots. *Tensta kyrka*) on Uppsalassa sijaitseva 1200-luvulta peräisin oleva tiilikirkko, joka tunnetaan erityisesti Johannes Rosenrodin 1430-luvulla tekemistä seinämaalauksista.
## Kuvia

Tensta kyrka int01.jpg|Kirkkoa sisältä.
Tensta kyrka i Monumenta Upplandica.jpg|Vanhin tunnettu kuvallinen esitys kirkosta, piirros 1630-luvulta.
BengtJönssonOxenstierna.JPG|Yksityiskohta seinämaalauksesta: Bengt Jönsson Oxenstierna.
Fresque de Johannes Rosenrod Brigitte de Suède et Urbain V 1437.jpg|Yksityiskohta seinämaalauksesta: Pyhä Birgitta ja paavi Urbanus V.

## Lähteet

## Aiheesta muualla
Heimo J. Aho

**Heimo Juhani Aho** (s. 9. huhtikuuta 1949 Tampere) on suomalainen eläköitynyt yritysjohtaja,  joka on saanut kauppaneuvoksen arvonimen.

Aho syntyi ylikonduktööri Kaarlo Ahon ja Kyllikki Suokannon perheeseen ja avioitui 1970 diplomiekonomi Eija Anneli Korhosen kanssa. Hän tuli ylioppilaaksi Kalevan yhteiskoulusta 1968 ja valmistui diplomiekonomiksi Svenska handelshögskolanista 1973. Aho oli 
Kansallis-Osake-Pankin harjoittelija 1971 ja 1972, Helsingin kaupungin vesilaitoksen laskutuspäällikkö 1973–1974, Oy Suomen Bofors Ab:n talousjohtajan assistentti 1974–1978, PSO-Musiikki Oy:n talouspäällikkö 1978–1979 ja toimitusjohtaja 1980–1982 sekä SKS Suomalainen Kone Oy:n, vuodesta 1990 SKS-yhtiöt Oy, vuodesta 1998 SKS-tekniikka Oy ja vuodesta 2006 SKS Group Oy, talouspäällikkö 1982–1983, hallintojohtaja 1983–1990, toimitusjohtaja 1990–2005 ja sen jälkeen vielä yrityksen hallituksen puheenjohtaja. Aholla on ollut myös useita asiantuntija- ja luottamustehtäviä, kuten Teknisen Kaupan liiton hallitus 1990–2001, jonka toisena varapuheenjohtajana hän toimi vuodesta 1996 ja puheenjohtajana 1999–2001 sekä Kaupan Keskusliiton hallitus, jonka varapuheenjohtaja hän oli 1999–2001 ja puheenjohtaja 2002–2003. Kauppaneuvoksen arvonimen Aho sai 2004 ja Jaakko Honko -mitalin 2019.

## Lähteet
Kirjallisuusvuosi 1758

**Kirjallisuusvuosi 1758** käsittelee vuoden 1758 tärkeitä kirjallisuuden tapahtumia, uutisia ja julkistuksia.

## Tapahtumia

* Carl von Linné esitteli teoksensa *[[Systema Naturae]]* 10. painoksessa kaksiosaisen nimeämiskäytännön myös eläimille ja loi siten  yhdessä Carl Alexander Clerckin kanssa nykyaikaisen eläintieteellisen nimikkeistön.

## Julkaisuja
* William Blackstone &ndash; *A Discourse on the Study of the Law*
* Denis Diderot &ndash; *Le Père de famille* (näytelmä)
* Claude Adrien Helvétius &ndash; *De l'esprit* (*Mielestä*) (materialistista filosofiaa käsittelevä teos, joka kiellettiin monissa maissa)
* Friedrich Gottlieb Klopstock &ndash; *Geistliche Lieder* (runokokoelman ensimmäinen osa)
* François Quesnay &ndash; *Tableau économique avec son explication, ou extrait des économies royales de Sully, Maximes générales de gouvernement économique d’un royame agricole* (taloustiedettä, fysiokratismin oppi)
* François Quesnay &ndash; *Dialogue sur le commerce et les travaux des artisans*
* Tobias Smollett &ndash; *History of England*
* Emanuel Swedenborg &ndash; *De Ultimo Judicio – Den yttersta domen*
* Emanuel Swedenborg &ndash; *De Telluribus in Mundo Nostro Solari, quæ vocantur planetæ: et de telluribus in coelo astrifero: deque illarum incolis; tum de spiritibus & angelis ibi; ex auditis & visis*
* Horace Walpole &ndash; *A Dialogue Between Two Great Ladies*
* Horace Walpole &ndash; *Fugitive Pieces*
Kalevan kisat 2023

**Vuoden 2023 Kalevan kisat** järjestettiin Lahdessa 27.–30. heinäkuuta. Järjestävänä seurana toimi Lahden Ahkera ja kisapaikkana Lahden stadion. Kisaisännyys päätettiin Suomen Urheiluliiton liittovaltuuston toimesta huhtikuussa 2020.

## Mitalistit
### Miehet
#### Juoksu- ja kävelylajit

#### Kenttälajit

### Naiset
#### Juoksu- ja kävelylajit

#### Kenttälajit

## Lähteet
*
*

### Viitteet
Sanremon ralli 1988

**Sanremon ralli 1988** (viralliselta nimeltään *30. Rallye Sanremo - Rallye d'Italia*) oli rallin maailmanmestaruussarjan kilpailu kaudella 1988. Kilpailu järjestettiin 10. &ndash; 14. lokakuuta 1988 Sanremossa. Kilpailu oli kauden toiseksi viimeinen ja erikoiskokeiden yhteispituus oli  (suunniteltu pituus oli ). 

Italian Massimo "Miki" Biasion ajoi kauden viidenteen voittoonsa ja varmisti ensimmäisen kuljettajien maailmanmestaruutensa. Tallimääräykset herättivät keskustelua ja Markku Alénin vetäminen pois Safari-rallista tarkoitti, ettei hän voinut voittaa kuljettajien mestaruutta koska sääntöjen mukaan kuljettajan oli kilpailtava vähintään yhdessä kilpailussa Euroopan ulkopuolella ollakseen ehdolla maailmanmestaruuteen. Lancian mukaan syy oli, että talli pystyi huolehtimaan paremmin kahdesta autosta kuin kolmesta kilpailuun oli aluksi ilmoitettu Biasion, Preston ja Alén. Sanremossa Kankkunen ajoi ulos toisella osuudella ja ei voinut jatkaa kilpailua.

Ranskalainen kaksikko Jean-Marc Dubois ja Robert Moynies kuoli kilpailussa kun heidän autonsa suistui rotkoon.

## Tulokset

## Lähteet

## Aiheesta muualla
* Rally-Maps.com, erikoiskokeet kartalla
Henrik Ibsens gate

**Henrik Ibsens gate** on Oslon keskustassa sijaitseva katu, joka kulkee Norjan kansallisteatterilta Solli plassille. Katu nimettiin näytelmäkirjailija Henrik Ibsenin mukaan vuonna 2006, jolloin hänen kuolemastaan tuli kuluneeksi sata vuotta. Aiemmin katu oli osa Drammensveieniä. Nimenmuutos herätti paljon vastustusta kadun keskeisyyden vuoksi. Oslossa oli jo ennestään samanniminen katu, joka muutettiin Hammersborggataksi.

## Kuvia

Henrik Ibsens gate 4 - Bombeangrep.jpg|Henrik Ibsens gate 4: Talon seinään kiinnitetty muistolaatta kertoo uudenvuodenaaton 1944 ilmapommitustragediasta. Liittoutuneet yrittivät iskeä Victoria terrassessa sijainnutta Gestapon päämajaa vastaan, mutta osuivat sen sijaan muun muassa täyteen raitiovaunuun tappaen 78 norjalaista ja 27 saksalaista. 
Arbins gate 1 Oslo.jpg|Henrik Ibsens gata 26: Arbins gaten kulmatalo, jossa Henrik Ibsen asui viimeiset vuotensa. Rakennuksessa toimii Ibsen-museo.
Nobellinstituttet Oslo 2012.jpg|Henrik Ibsens gate 51: Norjan Nobel-komitea
Solli plass med Ind-Eks-huset.jpg|Henrik Ibsens gate 90–100: Indekshuset (Jon Engh, 1964). Massiivinen kompleksin rakennuttivat Norjan teollisuuden työnantajaliitto (Industriforbundet) ja Norjan vienninedistämisneuvosto (Eksportråd). Vuonna 1970 rakennuksessa avattiin Norjan ensimmäinen pizzeria.
Nasjonalbiblioteket i Oslo.jpg|Henrik Ibsens gate 110: Norjan kansalliskirjasto
Sommerroparken Mannen med nøkkelen.JPG|Kadun loppupäässä Sommeroparkenissa on yksinäinen hahmo Auguste Rodinin *Calais'n porvarit* -ryhmästä. Taidemaalari Frits Thaulow tykästyi siihen Pariisissa ja osti pronssivaloksen kaupungille. Patsaalla ei ole varsinaisesti mitään tekemistä Oslon kanssa, vaan Thaulowin mukaan sen tehtävä oli vain "seistä paikallaan ja olla hyvää taidetta".


## Lähteet

## Aiheesta muualla
Långvikin kaivos

**Långvikin kaivos** oli Inkoossa Fagervikin itäpuolella ja Långvikin kylän luoteispuolella sijainnut rautamalmikaivos. Kaivoksesta louhittiin malmia ainakin vuosina 1663–1664, 1839–1846 ja 1858–1863. Ensimmäisenä kaivoksesta louhi malmia Carl Billsten vanhempi vuonna 1663. Malmia louhittiin kaivoksen toiminta-aikana kaikkiaan 617 tonnia. Kaivoksen lähellä sijaitsi lisäksi Marsjön rautamalmiesiintymä, jota louhittiin vuosina 1840–1846.

Kaivos on nykyisin muinaismuistolain tarkoittama kiinteä muinaisjäännös. Vaakatasoisessa kalliossa sijaitseva kaivoskuoppa on täyttynyt osittain vedellä. Kuopan ympärillä on sivukivikasoja.

## Lähteet
Nils Aas

**Nils Sigurd Aas** (21. huhtikuuta 1933 Inderøy – 9. helmikuuta 2004 Oslo) oli norjalainen kuvanveistäjä. Hänet tunnetaan erityisesti kuningas Haakon VII:ttä esittävästä vuonna 1972 valmistuneesta patsaasta Oslossa. Hänen veistoksilleen ovat tyypillisiä terävät ja humoristiset piirteet. Aas sai koulutuksensa Norjan valtion käsityö- ja taideteollisuuskoulussa (nyk. Oslon arkkitehtuuri- ja designkorkeakoulu).

## Kuvia

Inderøy komm.svg|Aas suunnitteli synnyinkuntansa Inderøyn vaakunan.
Den Nationale Scene Bergen 2015-09-20 17.JPG|Aasin Henrik Ibseniä esittävä patsas Den Nationale Scene -teatterin edustalla Bergenissä.


## Lähteet

## Aiheesta muualla
Slovenian Augsburgin tunnustuksen evankelinen kirkko

**Slovenian Augsburgin tunnustuksen evankelinen kirkko** (sloveeniksi: *Evangeličanska cerkev augsburške veroizpovedi v Sloveniji*) on luterilainen kirkkokunta Sloveniassa. Sillä on noin 20 000 jäsentä. Se on Luterilaisen maailmanliiton jäsen.

## Lähteet

## Aiheesta muualla
* Kirkon kotisivut  ja
Brödtorpan kaivos

**Brödtorpan kaivos**, tunnetaan myös nimellä **Nyckeln** oli Pohjan kunnassa Skogbölen rautatieaseman itäpuolella sijainnut joukko pieniä pääosin sinkkiä tuottaneita kaivoksia. Alueen malmiesiintymät löysi Rafaël Franck (1865–1934) vuosina 1902–1903 ja pienimuotoista kaivostoimintaa alueella oli vuosina 1905–1908. Brödtorpan alueen kalkkikivi sisälsi kuparikiisua, sinkkivälkettä ja lyijyhohdetta. Merkittävimmät alueen kaivoskuiluista olivat Nyckeln (syvyys 20 metriä), Grafiitti (syvyys 7 metriä) ja Sederholm (syvyys 5 metriä). Franckin malminetsintätutkimukset johtivat myös Aijalan kupari-sinkkiesiintymän löytymiseen ja kaivostoiminnan käynnistämiseen siellä.

Franck oli ostanut isältään vuonna 1886 Dalkarbyn allodisäterin ja vuonna 1899 hän osti Brödtorpin allodisäterin. Hän perusti tilalle tiilitehtaan ja kalkkiuunia. Etsiessään kalkkikiveä hän löysi kvartsia ja arveli sen sisältävän kultaa ja rautaa. Franck harjoitti malminetsintää vuorikompassin ja magnetometrin avulla. Brödtorpan alueella hän aloitti louhostyöt vuoden 1902 lopulla ja löysi louhimistaan 10–16 metriä syvistä kuopista magnetiittia, sinkkivälkettä, kuparikiisua ja rikkikiisua. Skogbölen aseman itäpuolen esiintymät Franck löysi vuoden 1903 alkupuolella.

Nyckelnissä louhinta aloitettiin 1905 ja kaivokselle rakennettiin nostolaitos, kaksi työväen asuinrakennusta, makasiini, paja, hiilihuone ja amerikkalainen hevosvintturi. Kaivoksesta nostettiin sinkki- ja kuparimalmia sekä kalkkikiveä, jota poltettiin kalkkiuunissa ja käytettiin Brödtorpan tilalla maanviljelykseen ja muuraustöihin. Vuoden 1907 lopulla Nyckeln-kaivos oli jo 60 metriä syvä ja kaivoskujia kaivoksessa oli 25,9 metriä. Kaivos tuotti pääasiassa sinkkimalmia. Malmista löydettiin myös taloudellisesti merkittäviä määriä kultaa. Tämä herätti huomiota ulkomailla ja Brödtorpan kaivoksiin kävi tutustumassa liikemiehiä Belgiasta, Puolasta ja Yhdysvalloista. Franckilla oli Nyckelnin kaivoksen lähellä myös muita pienempiä kaivoksia joista louhittiin jonkin verran sinkki- ja kuparimalmia sekä maasälpää, jonka käyttöä kokeiltiin Arabian posliinitehtaassa.

Orijärven kaivoksella kaivostoimintaa käynnistänyt Suomalais-Amerikkalainen Kaivosyhtiö osti Franckilta oikeudet Brödtorpan ja Skogsbölen tilojen alueen malmilöydöksiin 1908. Uudella omistajalla oli kuitenkin vaikeuksia kaivostoiminnan käynnistämisessä Orijärvellä ja yhtiön talous heikkeni niin ettei se pystynyt aloittamaan kaivostoimintaa Brödtorpassa. Lokakuussa 1910 yhtiö joutui pyytämään lepoa Brödtorpan valtauksille. Nyckelnin kaivos oli jo syksyllä 1909 täyttynyt vedellä. 

Franck joutui myymään Brödtorpan tilan 1912 ja hän muutti sitten Kosken ruukille jossa hän jatkoi malminetsintäharrastuksiaan ystävänsä Albert von Julinin taloudellisen tuen turvin. Von Julinin kuoltua Franck muutti Naantaliin, jossa hän vietti viimeiset vuotensa.

Brödtorpan kaivoksesta on nykyisin jäljellä veden täyttämiä aitaamattomia kaivoskuiluja, sivukivi- ja malmikasoja, vanhoja tienpohjia sekä rakennusten, muun muassa kaivostuvan perustuksia. entinen kaivosalue on metsittynyt.

## Lähteet
Mustaluulevä

**Mustaluulevä** (*Polysiphonia fucoides*) on punaleviin kuuluva laji. Sen korkeus on viidestä viiteentoista senttimetriä, se on väriltään punainen tai punaruskea ja sen kasvusto on muodoltaan huiskumainen ja näyttää sulkamaiselta. Se haarautuu kiinniittymislevystään useaan haaraan, jotka sijaitsevat vuorottain samassa tasossa. Nuorilla yksilöillä sekovarsissa on joskus värittömiä karvoja. Mustaluulevä sisältää bromiyhdisteitä, joiden vuoksi irrallisissa mustaluulevän haaroissa on erikoinen haju. Samat yhdisteet saattavat suojata mustaluulevää leviä syöviltä eläimiltä.

## Lähteet
Siinain ortodoksinen kirkko

**Siinain ortodoksinen kirkko**, myös **Siinainvuoren ortodoksinen kirkko** tai **Siinain kirkko** on Egyptissä Siinain niemimaalla toimiva osa maailmanlaajuista ortodoksista kirkkoa. Se on autonominen kirkko Jerusalemin patriarkan alaisuudessa. Sen jäsenmäärä on noin .

## Historia
Siinainvuori oli uskonnollisesti tärkeä paikkana, jossa Mooses sai Jumalalta lain, minkä vuoksi siitä tuli varhain myös kristittyjen pyhiinvaelluspaikka. 200-luvulla alueella alkoi elää kristittyjä erakkoja, jotka 300-luvulla alkoivat muodostaa yhteisöjä. Alueen tultua levottomammaksi munkkien elämästä tuli vaarallisempaa. Niinpä keisari Justinianus I päätti linnoittaa alueen pääluostarin vuonna 528 ja sijoittaa alueelle 200 perhettä Egyptistä ja Trebizondin alueelta suojelemaan ja palvelemaan luostariyhteisöä.

Aluksi luostariyhteisö oli hyvin kansainvälinen slaavilais- arabi-, latinalais-, armenialais-, etiopialais-, syyrialais- ja kreikkalaistaustaisine munkkeineen. Tunnetuimpia luostarin munkeista oli sitä 600-luvun alussa johtanut Johannes Siinailainen. Samalla vuosisadalla alue päätyi islamilaiseen hallintaan. Luostari sai jatkaa toimintaansa, mutta eri heimojen hyökkäykset pakottivat sulkemaan luostarin väliaikaisesti ja munkit hakivat turvaa Kairosta ja Aleksandriasta. Tänä aikana muut kansallisuudet jättivät luostarin, jolloin siitä tuli vain kreikkalaisten yhteisö.

800-luvulta lähtien luostari tunnettiin nimellä Pyhän Katariinan luostari. Se kuului alkuaan Jerusalemin patriarkaatin alaisuuteen osana Faranin hiippakuntaa. Kun Faranin piispa syrjäytettiin vuonna 681 monoteletismin harhaopin vuoksi siirtyi piispanistuin luostariin ja sen apotista eli johtajasta tuli Faranin piispa. Kun myöhemmin Raithon hiippakunta yhdistettiin myöskin luostariin tulivat kaikki Siinain niemimaan kristityt apotti-arkkipiispan alaisuuteen.

Vuonna 1575 Konstantinopolin patriarkka myönsi Siinain alueelle autonomisen kirkon aseman, mikä vahvistettiin vuonna 1782. Ainoana linkkinä Jerusalemin patriarkaattiin säilyi se, että kun luostarin vanhemmat munkit ovat valinneet luostarille apotin tulee Jerusalemin patriarkan vihkiä tämä piispaksi. Jerusalemin patriarkkaa myös muistetaan luostarin liturgiassa.

## Jäsenmäärä
Luostarissa elää noin parikymmentä munkkia, minkä lisäksi kirkkoon kuuluu muutamia satoja Siinain alueella eläviä beduiineja ja kalastajia. Jäsenmääräksi on esitetty noin 900 henkeä.

## Lähteet

## Aiheesta muualla

* Luostarin kotisivut
Hyperurikemia

**Hyperurikemia** on seerumin kohonnut virtsahappopitoisuus, joka voi johtua virtsahapon lisääntyneestä muodostumisesta tai vähentyneestä erityksestä virtsaan. Useimmiten taustalla on jälkimmäinen syy. Lievä hyperurikemia on yleinen; virtsahappopitoisuus on viitearvojen yläpuolella noin 20 %:lla väestöstä. Miehillä viitearvojen yläraja on 480, alle 50-vuotiailla naisilla 350 ja yli 50-vuotiailla naisilla 400 µmol/l. 

Hyperurikemia lisää kihdin riskiä sitä voimakkaammin, mitä korkeampi virtsahappopitoisuus on. Jos virtsahappopitoisuus on enemmän kuin 600 µmol/l, viisivuotisseurannassa joka kolmas potilas sairastuu kihtiin. Kihti voi kuitenkin ilmetä myös ilman hyperurikemiaa. Kihdissä virtsahappokiteitä kertyy niveliin, joskus muihinkin kudoksiin. Lisäksi korkea virtsahappopitoisuus aiheuttaa munuais- ja virtsatiekiviä. Hyperurikemia on yleinen henkilöillä, jotka kärsivät sydän- ja verisuonisairauksista tai kroonisesta munuaisten vajaatoiminnasta, mutta hyperurikemian itsenäinen rooli näiden taustatekijänä on kiistanalainen. Munuaisten vajaatoimintaan liittyy vähentynyt virtsahapon eritys, jolloin virtsahappopitoisuus voi kasvaa huomattavan korkeaksi. Tilanteessa, jossa soluja syntyy tai kuolee runsain määrin, virtsahappoa muodostuu huomattavasti. Siksi hyperurikemia on tyypillinen löydös polysytemiassa, psoriasiksessa sekä leukemiaa ja lymfoomaa hoidettaessa. Psoriasis voi suurentaa virtsahappopitoisuutta kiihdyttämällä puriiniaineenvaihduntaa. Syöpätaudissa hyperurikemia voi johtua joko sairaudesta itsestään tai sytostaatti- tai sädehoidosta. Tuumorilyysioireyhtymässä hyperurikemia on hyperkalemian, hyperfosfatemian ja hypokalsemian ohella tyypillinen löydös. Myös raskausmyrkytys voi johtaa hyperurikemiaan. Sydämen vajaatoiminnassa, hypoksiassa ja paikallisessa iskemiassa hyperurikemia on yleistä merkkinä ksantiinioksidaasin aktivaatiosta.

Hyperurikemian ja diabeteksen välillä on tilastollinen korrelaatio. Niin sydän- ja verisuonitaudit sekä munuaisten vajaatoiminta kuin diabeteskin näyttävät olevan sitä yleisempiä, mitä suurempi on seerumista todettava virtsahappopitoisuus. Metabolinen oireyhtymä, alkoholi ja runsaasti puriineja sisältävä ruokavalio lisäävät virtsahapon tuotantoa itsessään. Samoin virtsahapon liikatuotantoon liittyvä hyperurikemia kuuluu Lesch–Nyhanin ja Kelley–Seegmillerin oireyhtymiin. Virtsahapon eritystä vähentäviin tekijöihin puolestaan kuuluvat munuaisten vajaatoiminnan ohella alkoholi ja useat lääkkeet, kuten diureetit. Ainakin miehillä alkoholin suurkulutus nostaa hyperurikemian riskiä. Kohtuullinen alkoholinkäyttö ei näytä sitä nostavan.

Hyperurikemiaa voidaan hoitaa lääkkeillä, mutta oireeton hyperurikemia ei yleensä vaadi allopurinolihoitoa. Hyperurikemian aiheuttajasta riippuen neste- ja ruokavaliomuutokset saattavat alentaa virtsahappopitoisuutta. Kihdin hoidossa lääke voidaan ottaa käyttöön, mikäli elämäntavat eivät ole riittävästi alentaneet virtsahappopitoisuutta.

## Lähteet
Kirjallisuusvuosi 1757

**Kirjallisuusvuosi 1757** käsittelee vuoden 1757 tärkeitä kirjallisuuden tapahtumia, uutisia ja julkistuksia.

## Tapahtumia
* Baskerville-kirjasintyyppiä käytettiin ensimmäisen kerran. Sen yleistyminen joudutti siirtymää antiikva-kirjasimiin.
* Hermann Busenbaumin vuonna 1645 kirjoittama teos *Medulla Theologiae Morales* kiellettiin ja poltettiin Toulousessa, koska kirjan katsottiin puolustavan jesuiittojen tekemiä veritöitä toisinajattelijoita kohtaan.
* Portugalin kirjallisuusinstituutti *Arcádia Lusitana* perustettiin.
* Venäjän taideakatemia perustettiin.

## Julkaisuja
* Edmund Burke &ndash; *[[A Philosophical Enquiry into the Origin of Our Ideas of the Sublime and Beautiful]]*
* Denis Diderot &ndash; *Le Fils naturel* (näytelmä)
* Christian Fürchtegott Gellert &ndash; *Geistliche Oden und Lieder*
* Antonio Genovesi &ndash; Lezioni di commercio (filosofiaa)
* Thomas Gray &ndash; *Odes*
* Abraham Indrenius nuorempi &ndash; *Vaatimattomia ajatuksia siitä mitä pappi voisi tehdä taloutemme kohentamiseksi* (väitöskirja, suom. 1966)
* Jean-Jacques Rousseau &ndash; *Lettres morales* (alkuosa, toinen osa 1758, suom. *Moraalikirjeet*)
Porkkalan kaivos

**Porkkalan kaivos** on Kirkkonummella sijainnut Kustaa II Aadolfin aikana avattu hopeakaivos, joka oli toiminnassa ainakin vuosina 1615–1616. Vanhoissa asiakirjoissa mainittu hopea saattoi tarkoittaa myös lyijyhohdetta. Kaivoksen avolouhos oli 7,5 metriä pitkä, 5,5 metriä leveä ja 2,5–3 metriä syvä. Malmia siitä on arvioitu louhitun noin 200 tonnia. Louhinnassa käytettiin polttolouhintamenetelmää.

Kustaa II Aadolf kävi keväällä 1614 paikalla saatuaan tietää, että Porkkalan alueelta oli löytynyt kuparia. Kaivos otettiin valtion haltuun, ja louhintatyöt aloitettiin jo samana vuonna vouti Jören Hanssonin johdolla. Raaseporin läänin talonpoikien piti tehdä kaivoksella päivätöitä ja toimittaa sinne halkoja. Hanssonilla oli myös viisi miestä apulaisina. Vuoden 1615 alussa Hansson ilmoitti löytäneensä alueelta myös hopeamalmisuonen. Toukokuussa 1616 kuningas allekirjoitti suunnitelman hopeasulaton rakentamisesta Porkkalaan kosken rannalle jonkin matkan päähän kaivoksesta. Porkkalan kaivoksella tehtiin töitä kesällä 1616 mutta jo syyskuussa samana vuonna kuningas määräsi Uudenmaan käskynhaltijan Knut Klasson Ugglan lopettamaan kaivostyöt luultavasti sen vuoksi, että hopeamalmia oli löytynyt vain vähän. Työt kaivoksella päättyivät marraskuussa 1616.

Kaivos on säilynyt hyvin, vaikka louhoksen päälle onkin kaatunut puita. Kaivosalue on valtakunnallisesti arvokas muinaisjäännös. Kaivos sijaitsee jyrkässä rinteessä, kaivoksen hylkykiven kasa jatkuu alarinteellä 25–30 metrin matkan.

## Lähteet
Särkiö

**Särkiö** on sukunimi, joka on muun muassa seuraavilla suomalaisilla henkilöillä:

* Hannu Särkiö (1937–2023), kenraalimajuri
* Pekka Särkiö (s. 1963), kenttäpiispana toiminut pappi, Hannu Särkiön poika
Rambo (omena)

**Rambo** on omenapuiden sukuun kuuluva viljelty omenalajike, joka tunnetaan sen vihertävän keltaisesta kuoresta sekä pilkullisen ja raidallisen himmeästä punaisesta sävystä. Sen alkuperä on vielä epäselvää, mutta se saattaa johtaa vuoteen 1637, kun ruotsalainen siirtolainen Amerikassa, Peter Gunnarsson Rambo saapui *[[Kalmar Nyckel|Kalmar Nyckelilla]]*. Ruotsalainen historioitsija Pehr Kalm otti muistiinpanoja haastattelustaan Peter Rambon, Peter Gunnarsson Rambon lapsenlapsen kanssa. Peter Rambon mukaan "alkuperäinen Peter Rambo oli ostanut omenansiemeniä sekä muita siemeniä hänen mukaansa laatikkoon". Ensimmäinen rambo-omenan puu todennäköisesti kasvoi yhdestä siemenestä. Myös tunnettu elokuvasankari Rambo on nimetty omenan mukaan.

## Lähteet

## Aiheesta muualla
* Yle.fi: Väkivaltainen action-sankari sai nimensä omenalta – Rambon tarina ulottuu Suomeen asti
Hopeavuoren kaivos

**Hopeavuoren kaivos** on Hyvinkään ja Kytäjän rajamailla Hyvinkäänvuorella eli Hopeavuorella sijainnut kaivos, joka oli toiminnassa 1550-luvulta aina 1620-luvulle saakka. Kaivoksesta on louhittu joko hopeamalmia tai lyijyhohdetta sekä rikkikiisua. Tarkkaa tietoa ei ole mitä malmia kaivoksesta on louhittu mutta 1700-luvun kartoissa kaivos on mainittu "vanhana hopeakaivoksena".

Hyvinkäänvuori mainitaan jo 1550-luvulla jolloin Kustaa Vaasa määräsi sinne lähettäväksi malminetsijöitä ja vuorirenkejä. Vuonna 1557 paikalla kävi Turun linnan lasimestari Nils Mattsson (Niilo Matinpoika) ja seuraavina vuosina kaivoksella oli asiakirjojen mukaan työssä vuorirenkejä. Kaivostyöt päättyivät kuitenkin muutaman vuoden kuluttua.

Kustaa II Aadolf kävi keväällä 1614 paikalla ja käynnisti sitten kaajemmat louhintatyöt kaivoksella. Kaivoksessa oli työssä 10 miestä, jotka louhivat Johan Esbjörninpoika Lakeijan johdolla malmia polttolouhinnalla kahdesta kaivoskuilusta. Kaivoksen toiminta päättyi 1620-luvulla ja tällöin kaivoskuilut olivat 10-20 metriä syviä. Kaivoskuilut täyttyivät pian vedellä. Niitä on tyhjennetty vedestä useampaan kertaan viimeksi 1900-luvulla uusien malmilöytöjen toivossa.

Hopeavuoren etelärinteessä kalliojyrkänteen alla sijaitsee 30 metriä halkaisijaltaan oleva veden täyttämä kaivoskuilu. Kuilua ympäröi kuusimetsä ja kuilun alapuolisella rinteellä löytyy kuilusta louhittua kiveä. Toinen kaivoskuilu sijaitsee 600 metriä tästä kuilusta pohjoiseen Urojärven länsirannan sijaitsevan kalliomäen itäreunalla. Se on halkaisijaltaan 20-25 metriä ja on myös veden täyttämä. Kuilun ympäristössä on kasoissa kuilusta louhittua kiveä.

## Lähteet

## Aiheesta muualla
* Historiantutkija Mirkka Lappalaisen luento Kustaa II Aadolfin vierailusta ja kaivostoiminnasta Hyvinkäällä 22.8.2017 Hyvinkään kirjastossa (Youtube-video)
Yhdistyneen kuningaskunnan ja Irlannin sopimus (1985)

**Yhdistyneen kuningaskunnan ja Irlannin sopimus** on Yhdistyneen kuningaskunnan ja Irlannin pääministerien Margaret Thatcherin ja Garret FitzGeraldin välillä Hillsborough’n linnassa Pohjois-Irlannissa 15. marraskuuta 1985 solmittu sopimus, joka oli seurausta vuoden kestäneistä Pohjois-Irlannin levottomuuksien johdosta käydyistä neuvotteluista. Sopimus takasi Irlannille osallistumisoikeuden ja oikeuden tehdä ehdotuksia  hallitustenvälisessä konferenssissa (*Anglo-Irish Intergovernmental Conference*), jossa käsiteltäisiin Pohjois-Irlannin katolisten asemaa. Konferenssiin osallistuisivat kummankin maan ulkoministerit. Molemmat hallitukset sitoutuivat yhteistyöhön Pohjois-Irlannin konfliktin ratkaisemiseksi, minkä osoitukseksi perustettiin pysyvä yhteinen sihteeristö. Pohjois-Irlannin ja Irlannin välisen rajan yli tapahtuva sosiaalinen ja taloudellinen yhteistyö tuli sopimuksen myötä mahdolliseksi. Sitä tukemaan perustettiin seuraavana vuonna kansainvälinen rahasto (*International Fund for Ireland*). Lisäksi sopimus sisälsi molempien sopimusosapuolten sitoumuksen siitä, että Pohjois-Irlantia ei liitetä Irlantiin ilman Pohjois-Irlannin asukkaiden enemmistön hyväksyntää. 

Sopimus tuli voimaan 29. marraskuuta 1985 sen jälkeen, kun Dáil Éireann ja Yhdistyneen kuningaskunnan alahuone olivat sen hyväksyneet. Sopimus sai myös kansainvälisen yhteisön hyväksynnän, ja se käynnisti prosessin, joka johti Belfastissa vuonna 1998 solmittuun Pitkänperjantain sopimukseen. Ulsterin unionistipuolue vastusti sitä, että Irlannin hallitus sai sopimuksessa oikeuden vaikuttaa Pohjois-Irlannin asioihin.

## Lähteet
Purppuraluulevä

**Purppuraluulevä** (*Polysiphonia fibrillosa*) on punaleviin kuuluva laji. Se on korkeudeltaan kolmesta viiteentoista senttimetriä ja se on väriltään punainen tai violetti. Sen kasvusto on huiskumainen tai tupsumainen ja sen sekovarsi on ohut ja molemmin puolin haarova. Veden alla olevat purppuraluulevät ovat untuvamaisia ja muistuttavat ulkonäöltään pilveä. Vedestä poistettaessa se kuitenkin menee heti kasaan. Purppuraluulevä on mereinen laji ja sitä esiintyy avoimilla rantavesillä. Sitä on joskus myös haarukkalevän (*Furcellaria lumbricalis*) tai rakkolevän (*Fucus vesiculosus*) pinnalla. Syksyisin purppuraluulevät alkavat näyttää hyvin haaraisilta ja takkuisilta, jolloin ne näyttävät enemmän mustaluulevää.

## Lähteet
Matinniitty

**Matinniitty** () on puisto Matinkylän pohjoisosassa eteläisessä Espoossa. Se on myös Matinkylän osa-alueen nimi. Puisto rajautuu lännessä Piispansiltaan ja idässä Matinkartanontiehen. Pohjoisessa on Nelikkotie ja etelässä asuinrakennuksia. Matinniityn itäosassa sijaitsee Matinkylän kartano.

Matinniitty annettiin vuonna 1971 suurkorttelin nimeksi. Puistonnimeksi Matinniitty vahvistettiin 1998. Nimen taustalla on niittyalue, jonka suomenkielisenä nimenä oli Kotoniittu ja ruotsinkielisenä nimenä Hemängen. 

Matinniityn halki kulkee Matinniitynpolku, joka on noin puoli kilometriä pitkä lounais–koillissuuntainen pyörätie ja kävelytie. Se vie Ison Omenan kauppakeskukselta Espoon kristillisen koulun ja Mattlidens skolan viereen, josta lähtee myös Matinkartanonsilta läheiseen urheilupuistoon.

Polku rakennettiin 2020-luvun alussa "baanalevyiseksi". Väylä on osa Länsibaanaa, joka on määrä rakentaa Länsi-Espoon Kivenlahdesta Helsingin keskustaan. Matinniitynpolku alittaa Piispansillan, jonka länsipuolelta on kulku Matinkylän metroasemalle.

Matinkylän ammattikoulu toimi Matinniityn eteläosassa vuosina 1974 - 2007.

## Lähteet

## Aiheesta muualla
*Länsiväylä: Päiväkotilapset ja koululaiset istuttivat 5 000 kukkasipulia odottamaan kevään lämpöä Espoossa
Veera Mattila

**Veera Mattila** (s. 21. tammikuuta 2003) on suomalainen 400 ja 800 metrin&nbsp;matkoihin erikoistunut juoksija. Mattila sai hopeaa vuoden 2023 alle 23-vuotiaiden EM-kilpailuissa Espoossa. Mattilan ennätys 800 metrillä on Tampereella elokuussa 2023 juostu 2.01,12. Hänen hallussaan on 22-vuotiaiden Suomen ennätys 600 metrillä, 1.27,90 ja paras suomalaisnaisen halliaika samalla matkalla, 1.29,92 (2026).

Kalevan kisoista Mattila on saavuttanut 800 metriltä kultaa vuonna 2025, hopeaa vuonna 2024 ja pronssia vuonna 2023. Sisäratojen SM-kilpailuista hän on saavuttanut 800 metriltä kultaa 2023 ja 2026 sekä hopeaa 2024. 400 metrillä hän sai pronssia 2026.

Mattila on kotoisin Kiikoisista ja edustaa Vammalan seudun Voimaa. Hän kirjoitti ylioppilaaksi Porin lukiosta, ja opiskelee biologiaa Turun yliopistossa.

## Lähteet

## Aiheesta muualla
*
Väsbyn kaivos

**Väsbyn kaivos** oli Korppoossa sijainnut rautamalmikaivos. Kaivos sijaitsi 2,3 kilometriä etelään Korppoon kirkolta Långvikenin pohjoisrannalla Väsbyn ja Bendbyn välisellä kallioisella metsäalueella. Kaivoksesta louhittiin malmia vuosina 1839-1864. 

Väsbyn malmiesiintymän löysi vuonna 1839 vuorihallituksen vuorikadetti Lars Gustav Lauraeus (1804–1880). Malmia louhittiin vuosina 1840-1864 polttolouhintamenetelmää käyttäen useasta louhoksesta. Louhinta oli usein pysähdyksissä muun muassa Krimin sodan ja malmin kysynnän vähäisyyden vuoksi. Yhteensä malmia louhittiin 1841–1864 3&nbsp;863 tonnia. Malmia vietiin Taalintehtaan ruukille ja Teijon masuunille. Malmi sisälsi keskimäärin 32 % rautaa ja 10,5 % titaania. Suurin osa malmin louhinnasta tapahtui vuosina 1845–1854. 

Väsbyn malmissa oli epäpuhtauksina ilmeniittiä sekä rikkikiisua ja magneettikiisua. Malmin sisältämä titaani ja kiisut aiheuttivat sen että sitä voitiin masuunissa käyttää vain pieniä määriä sekoitusmalmina. Titaanipitoinen malmi suli hitaasti ja masuunissa takkiraudan saanti oli alhaista. Rautaruukit vähensivät sen vuoksi Väsbyn malmin kysyntää ja sen seurauksena louhintamäärät supistuivat voimakkaasti vuoden 1854 jälkeen. Kaivoksen sulkemisen jälkeen Geologinen komissio teki vielä syksyllä 1900 alueella magneettisia mittauksia tutkiessaan Etelä-Suomen rautamalmilöytöjä.

Kaivosalueella on neljä avokaivosta, 7 rakennuksen perustaa, kaksi suurta louhekivikenttää ja useita pienempiä lohkokivikasoja ja kiviaitoja. Alueella on sijainnut asuinrakennus, paja, varastorakennuksia ja mahdollisesti sauna.

## Lähteet
Alitsariini

**Alitsariini** (C14H8O4) on antrakinonijohdannaisiin kuuluva orgaaninen yhdiste. Yhdistettä voidaan käyttää väriaineena useissa sovellutuksissa. Alitsariinia esiintyy värimataran juuressa.

Carl Graebe kehitti 1869 yhdessä Carl Theodore Liebermannin kanssa alitsariini-väriaineen synteettisen valmistuksen antraseenista.

## Ominaisuudet, valmistus ja käyttö
Huoneenlämpötilassa alitsariini on punaoranssia kiteistä ainetta. Yhdiste ei käytännöllisesti katsoen liukene veteen mutta liukenee emäksiin. Aine liukenee moniin orgaanisiin liuottimiin esimerkiksi alkoholeihin, dietyylieetteriin, asetoniin ja tolueeniin. Alitsariini on pH-indikaattori ja sen etanoliliuoksen väri muuttuu pH-välillä 5,5–6,8 keltaisesta punaiseksi ja välillä 10,1–12,1 punaisesta violetiksi. 

Historiallisesti alitsariinia on eristetty värimataran juuresta. Nykyään ainetta valmistetaan synteettisesti kuumentamalla antrakinoni-2-sulfonihappoa emäksen ja natriumnitraatin kanssa noin 200 °C:n lämpötilaan. Myös 2,3-dibromi- tai 2,3-diklooriantrakinonin hydrolyysiä voidaan käyttää.

Alitsariinia käytetään esimerkiksi villan ja puuvillan värjäykseen. Käyttämällä eri metallisuoloja peittausaineina saadaan eri sävyjä. Alitsariinia käytetään väriaineena myös biologisissa tutkimuksissa. Myös alitsariinista valmistettavilla johdannaisilla on käyttöä väriaineina.

## Lähteet
Shirley Eaton

**Shirley Jean Eaton** (s. 12. tammikuuta 1937 Edgware, Englanti) on englantilainen näyttelijä. Hänet tunnetaan parhaiten roolistaan "Bond-tyttönä" elokuvassa *[[007 ja Kultasormi]]* (1964). Tässä elokuvassa Eatonin roolihahmo Jill Masterson kuuluisasti kuolee, kun hänen ihonsa peitetään kultaisella maalilla.

## Filmografia

## Lähteet

## Aiheesta muualla

* Virallinen sivusto
* 
*
Jere Keskinen

**Jere Samuel Keskinen** (s. 22. marraskuuta 1999 Vaasa) on suomalainen seiväshyppääjä. Hän edustaa Vaasan Tovereita ja hänen valmentajanaan toimii Mikael Westö.

Kalevan kisoista Keskinen on saavuttanut seiväshypyn hopeaa vuonna 2022. Sisäratojen SM-kilpailuista hänellä on hopeaa vuodelta 2023. Ennätyksikseen Keskinen on hypännyt ulkoradoilla tuloksen 532 cm vuonna 2019 ja hallissa tuloksen 521 cm vuonna 2021.

## Lähteet